Tove Videbæk (KRF), 2002-01-09:
B 15 er et godt og sympatisk forslag, som Enhedslisten er kommet med.
Vi ved jo, at der p.t. er mellem 4.000 og 8.000 ældre visiterede, som er på venteliste til plejehjem eller plejeboliger.
Det skyldes jo dels, at der er for få plejeboliger og plejehjem, og det skyldes dels også, at der bor over 2.000 yngre handicappede på plejehjem, som egentlig er målrettet ældre.
Det er uholdbart og uanstændigt, at det er sådan, at svage ældre skal ligge på gangene på travle sygehusafdelinger eller værre endnu: ligge alene hjemme og vente på en plads på et plejehjem eller plejebolig.
Det er simpelt hen utrygt, og det er uacceptabelt i et rigt land som Danmark.
Lige så horribelt er det, som vi har hørt om i den senere tid, at ældre ægtepar, der har levet sammen i op til 60 år, dvs. at de har holdt krondiamantbryllup,
bliver skilt ad, når de bliver så gamle, at den ene trænger til lidt ekstra omsorg og støtte.
Det er virkelig modsætningsfuldt.
I en periode af de ældres liv, hvor de trænger til yderligere ekstra omsorg og har endnu mere brug for hinanden end tidligere, ja, der beslutter samfundet at skille dem ad.
Det er totalt uacceptabelt, og det skal naturligvis stoppes. Det punkt med at vælge, hvor i landet de ældre vil bo, at de ældre selv kan vælge, burde jo være en selvfølge, og i en vis grad fungerer det allerede sådan mange steder.
Men den løsningsmodel på de her problemer, som Enhedslisten kommer med, er jeg dog ikke helt enig i. Det ville naturligvis være dejligt, om vi kunne komme tilbage til at få det sådan, som da vores bedsteforældre skulle på alderdoms- eller plejehjem og simpelt hen gik hen og bad om en plads, når de syntes, at nu kunne de ikke klare det hele længere, enten de var ene, eller de var to.
Egentlig tror jeg ikke, det ville blive misbrugt, hvis der var en selvvisitering, for jeg tror ikke på, at der er nogen, der vil afgive den del af deres frihed, som man jo skal afgive, når man kommer ind et sådant sted.
Jeg tror ikke, de ville afgive den frivilligt, før der virkelig var brug for det.
Problemet er bare, at vi ikke løser mangelen på ældre- og plejeboliger, ved at alle kan visitere sig selv.
Det kommer der ikke flere boliger af.
Derimod skal der gang i byggeriet af ældre- og plejeboliger, og der skal turbo på renoveringen af de plejeboliger, der ikke lever op til de bygningsstandarder, som er beskrevet i lovgivningen.
Kristeligt Folkeparti fik sammen med flere andre partier i maj sidste år vedtaget B 76, som gik ud på, at private eller selvejende institutioner, som ejer plejehjem eller plejeboliger, kunne få samme tilskud som kommunalt ejede plejehjem og plejeboliger til renovering af disse.
Imidlertid brød den tidligere regering sig mildt sagt ikke om denne vedtagelse og nærmest ignorerede den både i forbindelse med lovkatalog og finanslovforslag for 2002.
Derfor regner vi naturligvis stærkt med, at den nye regering snarest muligt vil tage denne løse tråd op, for ellers vil Kristeligt Folkeparti naturligvis selv gøre det.
Egentlig kunne vedtagelsen af B 76 have været meget bedre, for der burde også i den have været inkluderet en mulighed for for selvejende institutioner og private at bygge nye plejehjem og plejeboliger med samme tilskud, som de kommunale nybyggerier får, men det kunne der ikke på daværende tidspunkt findes flertal for. Det kan der måske nu, og det ville være en super udgang på debatten om B 15, hvis man kunne beslutte dels at sætte turbo på byggeri af plejehjem og plejeboliger, dels at private og selvejende institutioner eller organisationer skulle have samme lempelige tilskudsforhold som kommunerne.
Det ville være en lykkelig udgang på denne debat.
Så kunne vi måske efter 10 års ørkenvandring se en ende på de lange ventelister og de horrible forhold for de ældre, som ikke længere synes, at de magter at være i den bolig, som de p.t. bor i.
Så ja til en del af forslaget og nej til en anden del af det.